กิตติรัตน์ยันจำนำข้าวขาดทุนไม่ถึง3แสนล้าน
รองนายกฯและรมว.คลัง ยืนยัน จำนำข้าวขาดทุนไม่ถึง 3 แสนล้าน พร้อมชี้แจงทุกเวที
22 พ.ย. 2555

รองนายกฯและรมว.คลัง ยืนยัน จำนำข้าวขาดทุนไม่ถึง 3 แสนล้าน พร้อมชี้แจงทุกเวที
นายกิตติรัตน์ ณ ระนอง รองนายกรัฐมนตรีและรมว.คลัง กล่าวถึงกรณีที่ สถาบันวิจัยเพื่อการพัฒนาประเทศไทย (ทีดีอาร์ไอ) รายงานผลการศึกษาโครงการรับจำนำข้าวอาจส่งผลกระทบต่อหนี้สาธารณะเเละปัญหาเศรษฐกิจ 2 ฉบับ ว่า ทีดีอาร์ไอเคยเป็นผู้จัดทำนโยบายประกันรายได้เกษตรกรให้กับรัฐบาลชุดก่อน ซึ่งเมื่อรัฐบาลนี้ดำเนินโครงการรับจำนำข้าวก็มีการทำหนังสือทักท้วงจึงถือว่าไม่ใช่เรื่องแปลก แต่ยืนยันว่า รัฐบาลพร้อมรับการตรวจสอบจากทุกฝ่าย ทั้งในระดับวุฒิสภาและสภาผู้แทนราษฎร ซึ่งมั่นใจว่าสามารถชี้แจงได้ทุกกรณี
นายกิตติรัตน์ ยังยืนยันว่า การใช้เงินงบประมาณในการดำเนินโครงการรับจำนำข้าวตันละ 1.5 หมื่นบาท ไม่ได้ทำให้เกิดการขาดทุนถึง 3 แสนล้านบาทตามที่หลายฝ่ายตั้งข้อกังวล แม้จะขาดทุนบ้างแต่ไม่ถึง 3 แสนล้านบาทแน่นอน เพราะรัฐใช้งบจำนำข้าวไม่ถึง 3แสนล้านบาท  แตกต่างจากโครงการประกันราคาของรัฐบาลชุดก่อน ที่ปี  2552 ใช้งบถึง 6 หมื่นล้านบาท และปี  2553-2554  ใช้งบอีกกว่า  7 หมื่นล้านบาท ขณะที่เกษตรกรมีรายได้จากโครงการประกันเพียงตันละ 1 หมื่นบาท ซึ่งไม่เพียงพอต่อต้นทุนการปลูกข้าวของเกษตรกร
ส่วนการทำสัญญาซื้อขายข้าวแบบรัฐต่อรัฐ หรือจีทูจี ที่ไม่ได้เปิดเผยรายละเอียดราคาซื้อขาย นั้น นายกิตติรัตน์ กล่าวว่า  เป็นไปตามข้อตกลงที่ประเทศไทยทำไว้กับประเทศคู่ค้า เนื่องจากประเทศคู่ค้าไม่อยากให้มีการเปรียบเทียบกับประเทศอื่น ๆ ซึ่งถือเป็นเรื่องปกติ